Šiaulių gidas

LAINIUS IR GRUPĖ "KITOS DURYS"
2017-10-13 19:00 (Europe/Moscow) | Šiaulių arena
„Raudoni muzikiniai vakarai” pristato: Lainius ir grupė „ K I T O S D U R Y S “ – koncertas kuri verta pamatyti! Puikus Garsas ir šviesos, Videoprojekcijos ir Efektai, Nuoširdus ir originalus ŠOU, Nepamirštamos Dainos…
Spalio 13 -ąją 19 val. Šiaulių arenos mažojoje koncertų salėje (4 aukštas)

Lainius (Laimontas Dinius), vienas originaliausiu lietuvškos „intelligent pop-rock“ scenos atlikeju, kompozitoriu ir prodiuseriu, su grupe parengė naują ir įspūdingą koncertinę programą, kuri tikrai išsiskiria lietuviškojoje pop scenoje dainų originalumu, įvairove, atlikimo idejomis ir energija. Išskirtinis Lainiaus dainų bruožas – originalūs, įdomūs, nuotaikingi ir gilūs tekstai, įvairi, melodinga, uždeganti ir nemonotoniška muzika.
Be kita ko Lainius – puikus renginių režisierius ir vedėjas. 2017 pradžioje pasirodė naujas albumas „Kitos durys“, kuris po ankstesniojo antologinio ir limituoto albumo „Širdis“, dar labiau maloniai nustebins daugelį kokybiškos lietuviškos synth-pop-rock muzikos gerbejų.
Koncertinė programa, prasidedanti melodingais elektro-pop štrichais ir melodijomis, įsibėgėja ir muzikos bei atlikimo trykštanti energija nepalieka abejingų, nes didžioji dalis koncertinės programos – puikiai dar iš auksinių Rondo laikų žinomi Lainiaus hitai, skambantys naujai ir galingai.
Tokios dainos kaip „Tau“ „Širdis„, „Lėle“, „Viskas gerai“, „Dervišas“, „Aš ateisiu“, „Atsiprašau“ , „Rugiuose“/Hiperbolė/ ir, žinoma, naujausi hitai „Kitos durys“, „Gera diena“ bei daugelis kitų,- dovanoja puikios nuotaikos ir emocijų puokštę!
Daugiau informacijos Facebook‘e: https://www.facebook.com/Lainius-ex-Rondo-649741488498826/?ref=bookmarks
Pagrindinė renginio informacija:
Nuolaidos: netaikomos
Nemokamai: vaikai iki 6 metų neužimantys papildomos vietos
Trukmė: 2 val.
Organizatorius: VšĮ Pramogų sala
Svarbi informacija:
Bilietus įsigyti galima visose TICKETMARKET kasose (Šiaulių arena (II-V 15.00-19.00 val.; tel. 8 41 460 005), PC „Saulės miestas” (I – VII 10.00-21.00 val.; tel. 8 41 422 421), PPC „Akropolis” (I-VII 10.00-21.00 val.), internetu www.ticketmarket.lt ir PayPost skyriuose.
Vienu kartu galima užsakyti ne daugiau kaip 15 bilietų, perkant internetu
Bilietų kainos: 13 €
Bilietams yra taikomi mokesčiai
Bilietai yra negrąžinami ir nekeičiami

MANNAZZ HOPES TURAS
2017-10-13 20:00 (Europe/Moscow) | Koncertų salė „Saulė”
Europą apkeliavusi grupė „MaNNazz“ grįžo namo ir nekantrauja savo debiutinį albumą „Hopes“ pristatyti Lietuvos publikai. Visur gerai, bet juk namie geriausia. Šiauliuose „MaNNazz“ pasirodys spalio 13 d., penktadienį, koncertų salėje „Saulė“.
Grupė „MaNNazz“ – tai gyvos, elektroninės ir „beatbox“ stiliaus muzikos bei vokalo junginys, kuris apima be galo plačią ir spalvingą „ambient“, „drum&bass“, bliuzo, pop bei daug kitų muzikos stilių paletę.
Nors „MaNNazz“ kartu dirba dar tik kelerius metus, tačiau jau turi laimėję ne vieną nominaciją bei pelnę didžiulį pasisekimą užsienio šalyse, tokiose kaip Jungtinė Karalystė, Norvegija, Šveicarija, Vokietija, Lenkija, Čekija, Vengrija, Ukraina ir kt.
Koncertiniame ture duetui talkins scenos profesionalai: būgnininkas Jonas Lengvinas, gitaristas Rytis Taraila, klavišininkas Tomas Dičiūnas ir pritariančioji vokalistė Agnė Šiaulytė-Petunija. Tokią pajėgią sudėtį grupė surinko specialiai albumo „Hopes“ pristatymo turui, taigi galite neabejoti, jog „MaNNazz“ muzika abejingų nepaliks.

19:00 Atveriame duris
20:00 „MaNNazz“ koncertas

TARPTAUTINĖS ŽIRGŲ KONKŪRŲ VARŽYBOS - PASAULIO TAURĖS ETAPAS
2017-10-14 15:00 - 2017-10-15 16:30 (Europe/Moscow) | Šiaulių arena
ŽIŪROVŲ ITIN PAMĖGTOS, TRADICIJA JAU TAPUSIOS PASAULIO TAURĖS ETAPO ŽIRGŲ KONKŪRŲ VARŽYBOS – SPALIO 13 – 15 DIENOMIS JŪSŲ DĖMESIO LAUKS ŠIAULIŲ ARENOJE!

Įdomiausios žirgų varžybos šeštadienį (spalio 14 d.) prasidės 15:00, o sekmadienį (spalio 15 d.) 14:00 val.!
2017 m. spalio 13 – 15 d. “Šiaulių arenoje” įvyks CSI2*/CSIYH1*/ CSN tarptautinės žirgų konkūrų ir dailiojo jojimo varžybos – Pasaulio taurės etapai, kurių metu varžysis Lietuvos ir užsienio raiteliai dėl teisės kovoti dėl įvairių grupių nugalėtojo titulų. Žirginis sportas Lietuvoje tampa vis populiaresnė ir vis daugiau žiūrovų ir žirginio sporto mylėtojų pritraukianti sporto šaka. Šios varžybos yra rengiamos jau ne pirmus metus, siekiant išaiškinti CSI2*/CSIYH1*/ CSN konkūrų ir dailiojo jojimo grupių geriausius raitelius. Dailiojo jojimo raiteliai demonstruos pasirodymus su muzika.
Nepraleiskite progos pamatyti tikras, nesuvaidintas emocijas, kraują stingdančius žirgų konkūrų šuolius ir žinoma, pergalingas džiaugsmo akimirkas!
Kviečiame visus atvykti ir būti įvykių sūkūryje!
Pagrindinė renginio informacija
Bilietas galioja: visai dienai (nuo varžybų pradžios iki pabaigos)
Nuolaidos: 50 % senjorams, neįgaliesiems, moksleiviams, studentams
Grupinis / šeimos bilietas: grupei iki 6 asmenų, bilieto kaina 18 €
Nemokamai: vaikai iki 6 m.
Svarbi informacija
Bilietus įsigyti galima visose TICKETMARKET kasose (Šiaulių arena (II-V 15.00-19.00 val.; tel. 8 41 460 005), PC „Saulės miestas” (I – VII 10.00-21.00 val.; tel. 8 41 422 421), PPC „Akropolis” (I-VII 10.00-21.00 val.), internetu www.ticketmarket.lt ir PayPost skyriuose.
Vienu kartu galima užsakyti ne daugiau kaip 15 bilietų, perkant internetu
Bilietams yra taikomi mokesčiai
Bilietai yra negrąžinami ir nekeičiami

VESTUVIŲ PARODA „SPEKTRAS“
2017-10-15 15:00 (Europe/Moscow) | Šiaulių arena
Pirmą kartą Šiauliuose organizuojama dar nematyto pobūdžio VESTUVIŲ PARODA „SPEKTRAS“, renginys bus išskirtinis savo įvairove. Susirinkę žiūrovai išvys įvairių paslaugų teikėjų pasirodymus, koncertą, pristatymų metu išgirs naudingus patarimus kas svarbu ruošiantis savo vestuvėms, turės galimybę pabendrauti su visais vestuvių srities paslaugų teikėjais, bei parodos metu burtų keliu bus apdovanotos būsimų jaunųjų poros remėjų įsteigtais prizais. Visus nemokamos parodos dalyvius ir žiūrovus kviečiame prisidėti, aukojant gyvūnų globos namams. Žemiau rasite sąrašą, ko labiausiai trūksta gyvūnų prieglaudai.

Pasiruošimas vestuvėms, tai smagus laikas, kuomet poros priima bendrus sprendimus ir kartu planuoja savo pačią svarbiausią gyvenimo šventę. Planuojant vestuves dažnai susiduriama su daug klausimų į kuriuos lengvai gali atsakyti savo srities specialistai, kurie šventėse dalyvauja dažnai ir gali patarti naudodamiesi savo patirtimi.
Šios parodos tikslas padėti jauniesiems pasiruošti savo vestuvėms, kuomet žiūrovai sužinos nuo ko pradėti, į ką atkreipti dėmesį, kokios tendencijos vyrauja šiuolaikinėse vestuvėse. Parodos metu žiūrovai galės išvysti paslaugų teikėjų pasirodymus, rasti naudingus kontaktus ruošiantis savo šventei, sužinoti atsakymus į visus iškilusius klausimus, bei laimėti prizus. Taip pat, renginio metu kviečiame susivienyti visus paslaugų teikėjus ir būsimus jaunuosius aukojant gyvūnų globos namams.
Renginys nemokamas, tačiau dalyvių ir žiūrovų vietų skaičius ribotas. Norint apsilankyti parodoje visus būsimus jaunuosius kviečiame iš anksto registruotis nurodytais kontaktais: info@renginiuspektras.lt, Ieva Poškutė 867771152.

VESTUVIŲ PARODOS „SPEKTRAS“ PROGRAMA:
15:00 val. Žiūrovų registracija
15:30 val. Parodos atidarymas ir pranešėjų pristatymai
16:10 val. „Best FM” grupės koncertas
16:30 val. Pertrauka
16:45 val. Šokėjų „Meliha Dance“ pasirodymas
17:00 val. Pranešėjų pristatymai
17:40 val. „Best FM” grupės koncertas
18:00 val. Pertrauka
18:15 val. Šokėjų „Meliha Dance“ pasirodymas
18:30 val. Prizų įteikimas jauniesiems
18:40 val. Grupės „Ritmas kitaip“ pasirodymas
Iki 20:00 val. Laisvas laikas bendravimui su parodos dalyviais

TU ATEIK Į PASIMATYMĄ AUKSINĖS BENJAMINO GORBULSKIO DAINOS
2017-10-15 17:00 (Europe/Moscow) | Koncertų salė „Saulė”
Dalyvauja :
Evelina Sašenko ( mecosopranas )
Liudas Mikalauskas ( bosas )
Pučiamųjų instrumentų sekstetas „Brass bravo“

„Tu ateik į pasimatymą“, – šia legendine Benjamino Gorbulskio dainos eilute į nepaprastai šiltą, jaukų pasirodymą kviečia auksiniai balsai – Evelina Sašenko ir Liudas Mikalauskas, drauge su pučiamųjų instrumentų sekstetu „Brass bravo“. Puikiai žinomas dainas: „Mėlynaki Nemunėli“, „Ant senos palangės“, „Oi, motinėle“ ir kitas, solistai papildys nuotaikingais pasakojimais iš kompozitoriaus gyvenimo . Anekdotai ir sparnuotos frazės, dėl kurių B. Gorbulskis buvo ne mažiau žinomas nei dėl savo kūrybos, privers nusišypsoti ir bent vienam vakarui nusikelti į dar visai ne senus, melodingos ir romantiškos muzikos laikus.

Susitikimas su rašytoju D. Gintalu
2017-10-20 18:00 (Europe/Moscow)
Poezijos Ritmo vakaras “Nors imk ir lok” – jau spalio 20 d. 18 val. “Laiptų galerijoje“. Susitinkame su poetu, Metų knygos autoriumi Dainiumi Gintalu. Dalyvauja grupė „Ritmas kitaip“.
Dainius Gintalas (g. 1973) – poetas, libretų autorius, vertėjas, meno kritikas. Studijavo lietuvių filologiją Vilniaus universitete ir menotyrą Vilniaus dailės akademijoje. Yra išleidęs tris poezijos knygas: „Angis“ (1997), „Boa“ (2007) ir „Adatos“ (2016). Už „Boa“ buvo apdovanotas Jaunojo jotvingio premija bei Literatūrinės skrybėlės prizu. Knyga „Adatos“ metų knygos rinkimuose tapo Metų knyga, taip pat buvo įtraukta į LLTI renkamų kūrybiškiausių knygų dvyliktuką, sulaukė J.Lindės-Dobilo premijos.
Parašė libretą roko operai „Žuviaganys“ (premjera 2004), taip pat libretų šiuolaikinėms operoms. Monospektaklis–opera „Izadora“ (premjera 2008) apdovanotas Auksiniu scenos kryžiumi.
Be romanų, pjesių, iš prancūzų k. yra išvertęs Guy Debordʼo veikalą „Spektaklio visuomenė“, Lautreamontʼo poemą „Maldororo giesmės“, H.Michaux, Bl.Cendrarsʼo, R.Charo ir kt. autorių poezijos.
Nuo 2000 m. savo sodyboje organizuoja neprofesionalių dailininkų sąskrydį „Maskoliškių meno frontas“, kurio metu parodos atidaromos unikalioje „Tvarto galerijoje“. D. Gintalo poezija versta į anglų, prancūzų, vokiečių, rusų, ukrainiečių, bulgarų, slovakų, lenkų, latvių kalbas.

Duo B!z'art - fortepijono duetas iš Belgijos
2017-10-23 18:00 (Europe/Moscow) | „Polifonijos” salė
Duo B!z’art yra pianistų duetas iš Belgijos, kurį 2004 metais įkūrė du talentingi pianistai André Roe ir Geoffrey Baptiste .
Aštuoniasdešimt aštuoniais fortepijono klavišais žaidžia keturios rankos, dvidešimt pirštukų ir dviejų muzikantų širdys.
Dueto pasirodymai ypatingi tuo, kad sąveikauja rankos, klaviatūra ir atlikėjų virtuoziškumas.
Kartais ryšys su instrumentu gali būti subtiliai intymus, o kitąkart muzika tampa simfonine, imituojanti orkestrą.
Koncertuodami mes bendraujame su instrumentu bei vienas su kitu ir dalinamės tuo su savo gerbėjais. Nuoširdumas, energija ir meilė muzikai yra pagrindiniai mūsų varikliukai.
Šis ansamblis sukuria labai unikalų repertuarą. Koncertai sukasi apie kelias nusistovėjusias temas: „Suvenyrai, suvenyrai…“, „Iš Jungtinių Amerikos Valstijų“, „Valsai, tango ir kiti šokiai“. Muzikantų repertuaro pasirinkimą įtakoja laikotarpis nuo romantizmo iki XX a. André Roe ir Geoffrey Baptiste sėkmingai derina klasikos hitus su ne taip gerai žinomais šedevrais.
Pianistai taip pat labai džiaugiasi pritraukdami vis naujus klausytojus, užsiima ir muzikos švietimu, dalyvauja interaktyviose pamokose, edukaciniuose užsiėmimuose skirtuose vaikams.
Nuolat rengiami koncertiniai turai po Europą (Skandinavijos ir Baltijos šalyse, Kroatijoje, Slovėnijoje…), taip pat 2017 metų lapkritį numatyta kelionė į Kiniją.
Koncerto programa:
Grieg, Norwegian Dances (17 min.)
-Brahms, Hungarian Dances, extraits (10-15 min.)
-Bernstein, West Side Story (12 min.)
PERTRAUKA
-Schuman, Bilder aus Osten op.66 (20 min.)
-Rachmaninov, Suite op.11 (25 min.).

Diskusija apie kasdienį žmonių su proto negalia gyvenimą
2017-10-26 19:00 (Europe/Moscow) | Chaimo Frenkelio viloje
DISKUSIJA „(Ne)specialūs žmonių su proto negalia poreikiai ir jų įgyvendinimas Šiauliuose“ vyks po filmo „Suaugėliai“ (Grown-ups, rež. Maite Alberdi) peržiūros.
Dažnam, mąstant apie proto negalią turinčiuosius, į galvą ateina visiškai nepajėgaus ir našta savo artimiesiems esančio asmens vaizdinys. Toks požiūris ne tik šabloniškas, bet ir žalingas žmonių savarankiškumo ugdymui, integracijai ir saviraiškai. Psichikos sveikatos ir žmogaus teisių srityje dirbantys ekspertai ne kartą pabrėžė, kad, teikiant tinkamas socialines ir bendruomenines paslaugas, galima užtikrinti kokybišką ir orų asmenų su proto negalia gyvenimą. Juoba, kad visi norime panašių dalykų – darbo, nuosavo būsto, intymumo, šeimos ir pagarbos kiekvieno individualumui.
Filmas „Suaugėliai“ parodo nestereotipinę žmonių su proto negalia gyvenimo pusę, apie kurią „Nepatogus kinas“ ir kviečia pasikalbėti.
Diskusijoje dalyvaus:
Sutrikusio intelekto žmonių globos bendrijos „Šiaulių Viltis“ tarybos pirmininkė Dalė Vyštartienė ir organizacijos narė Regina Vertelienė;
Šiaulių miesto savivaldybės globos namų socialinis darbuotojas Arvydas Sidaras;
Šiaulių miesto savivaldybės Socialinių paslaugų skyriaus vedėja Edita Čičelienė.
Diskusiją modernuos Jungtinių Tautų Neįgaliųjų teisių komiteto narys prof. Jonas Ruškus.
Renginį pristato žmogaus teisių portalas „manoteises.lt“, remia Europos Komisija.
Įėjimas: kiekvienas žiūrovas nusprendžia pats, kiek vertas festivalio bilietas (nuo 1 ct).

Spektaklis IŠRINKTIEJI
2017-10-27 18:30 (Europe/Moscow) | Šiaulių dramos teatro Mažoji salė
Vienos dalies detektyvinė tragikomedija
Dramaturgė ir pjesės autorė – Gabrielė Labanauskaitė
Režisierė – Monika Klimaitė
Scenografė/ kostiumų dailininkė – Berta Bocullaitė
Kompozitorius – Andrius Kairys

VAIDINA:
Politikė – Inga Norkutė
Mokytoja –Vilija Paleckaitė
Emigrantė – Eglė Ancevičiūtė
Verslininkas – Anicetas Gendvilas
Latvis imigrantas – Mindaugas Jurevičius
Hipsteris – Povilas Adomaitis
Šiaulių gezas – Anupras Jucius
Nominantė – Rimanta Krilavičiūtė

Į kambarį prie prabangiai padengto stalo renkasi pavieniai žmonės, sukviesti į „Geriausio metų žmogaus“ apdovanojimus. Staiga nerūpestingų ir šmaikščių pokalbių srautą nutraukia pasigirdęs balsas, kuris praneša, kad tarp susirinkusiųjų yra žudikas ar žudikė. Situacija ima keistis labai netikėta linkme. Atmosfera kaista, humoras virsta rimtais kaltinimais, o nominantai – nevaldomais žiaurumo bacilos nešiotojais. Eksperimentas prasideda…
Spektaklis „Išrinktieji“ – tai drąsus jaunų teatro kūrėjų komandos meninis tyrimas žiaurumo tema. Pasak spektaklio kūrėjų, šiandien kaip niekad esame linkę į užslėptas ir nematomas žiaurumo formas: psichologinį terorą, moralinį smurtą, „etikečių klijavimą“ ir savo poelgių pateisinimą, prisidengus doruolio ir teisuolio kaukėmis.
„Tai spektaklis apie septynis nekaltus žmones, pakliuvusius į eksperimentą, jiems to nė neįtariant. Šį eksperimentą galima apibūdinti kaip „žiaurumo laboratoriją“, kurioje tyrinėjamos žiauraus elgesio ir agresijos išraiškos formos. Dažnai emocinį ar psichologinį žiaurumą žmogus linkęs pateisinti ar ignoruoti, priešingai nei fizinį smurtą. Tačiau net ir pati pasyviausia žiaurumo forma vis tiek yra agresija“, – įsitikinusi režisierė Monika Klimaitė.
Spektaklio žanras artimas detektyvui, bet kartu tai ir gilus tiriamasis žvilgsnis į žmogaus psichologijos gelmes. Režisierė Monika Klimaitė spektaklio temą apibrėžia kaip „žiaurumo plačiąja prasme laboratoriją“. Pasak spektaklio dalyvius konsultavusios psichologės Vaivos Klimaitės, „žiaurūs gali tapti visi – ir tai itin nepatogi mintis, priverčianti susitikti su savo demonais, pajusti diskomfortą ir baimę. O baimes visada verta nugalėti“.
Spektaklis sukurtas kolektyvinės kūrybos principu – kūrimo pradžioje aktoriams buvo pateiktas tik siužeto karkasas, kuris repeticijų metu, bendradarbiaujant su dramaturge Gabriele Labanauskaite bei psichologe Vaiva Klimaite, užsipildė autentišku turiniu. Pasal pjesės autorės, „Išrinktieji“ – tai aktualus ir dinamiškas, „čia ir dabar“ principu paremtas meninis-socialinis eksperimentas, žadantis žiūrovui netikėtų potyrių ir atradimų.
Monika Klimaitė/ spektaklio režisierė – režisūros žinių sėmėsi Lietuvoje, Didžiojoje Britanijoje, Danijoje bei Jungtinėse Amerikos Valstijose. Didelį dėmesį skiria bendradarbiavimui su aktoriais ir kūrybine komanda. Spektaklyje „Išrinktieji“ pirmą kartą savo kūrybinėje praktikoje ji išbandė kolektyvinės kūrybos principą. Monika džiaugiasi, kad šis spektaklis suteikė galimybę kurti savo gimtajame mieste.
Gabrielė Labanauskaitė/ dramaturgė – Lietuvos muzikos ir teatro akademijos dėstytoja, rašanti dramas teatrui nuo 2003 metų. Dramaturgę domina laboratoriniu principu, kartu su kūrybine komanda kuriamos pjesės ir aktualios, socialinės temos. Gabrielės dramos statomos Lietuvoje ir užsienyje (Anglijoje, Ispanijoje, Švedijoje, Suomijoje, Latvijoje ir kt.).
Premjera – 2017 m. spalio 27 d.
Spektaklio trukmė – 2 val.

Spektaklis "IGUANOS NAKTIS"
2017-10-28 18:00 (Europe/Helsinki) | Šiaulių kultūros centras
Tenesis Viljamsas
Dviejų dalių drama
Režisierius – Gytis Padegimas

Scenografė ir kostiumų dailininkė – Birutė Ukrinaitė
Kompozitorius – Gintaras Kizevičius
Iš anglų kalbos vertė Aivaras Mockus

VAIDINA:
Meksina Folk – Nomeda Bėčiūtė
Pedro – Danielius Budrys, Anicetas Gendvilas

Pančo – Mindaugas Jurevičius
Lorensas Šenonas – Aidas Matutis
Henkas – Romanas Dudnikas
Ponas Farenkopfas – Eduardas Pauliukonis, Vladas Baranauskas
Frau Farenkopf – Silvija Povilaitytė
Volfgangas – Vaidotas Katutis, Aurimas Žvinys
Hilda – Lina Bocytė
Džudit Felouz – Nijolė Mirončikaitė, Irena Liutikaitė
Hana Dželks – Monika Šaltytė
Šarlotė Gudol – Donata Kielaitė, Viktorija Krivickaitė, Eglė Stanišauskaitė

Džonatanas Kofinas (Nonas) – Juozas Bindokas
Džeikas Lata – Aurimas Pintulis

Amerikiečių dramaturgas Tenesis Viljamsas (Tennessee Williams, 1914-1983) laikomas žymiausiu Vakarų psichologinio teatro atstovu. Neišsipildžiusių laimės troškimų ir žiaurios tikrovės konfliktas atskleidžiamas populiariausiose jo pjesėse „Stiklinis žvėrynas“, „Geismų tamvajus“, „Orfėjas nusileidžia į pragarą“, „Katė ant įkaitusio skardinio stogo“ ir kt.

T. Viljamso pjesės ne kartą buvo ir tebėra statomos Lietuvos teatruose. Tačiau Šiaulių dramos teatro žiūrovams režisierius Gytis Padegimas pristatys Lietuvoje dar nestatytą pjesę „Iguanos naktis“. Į spektaklio kūrybinę komandą režisierius pakvietė dailininkę Birutę Ukrinaitę, pasiūliusią netikėtą ir įspūdingą scenografijos sprendimą. Muziką kuria kompozitorius Gintaras Kizevičius.1962 metais parašytą pjesę specialiai šiam pastatymui iš anglų kalbos vertė Aivaras Mockus. Ši pjesė pirmą kartą buvo pastatyta Brodvėjuje 1961 metais ir suvaidinta net 316 kartų. 1962 metais už ją, kaip už geriausią metų dramos kūrinį, autorius pelnė du prestižinius apdovanojimus: Tony Award ir New York Drama Critics Award. Įžymus kino režisierius John’as Huston’as pagal „Iguanos naktį“ 1964 metais pastatė to paties pavadinimo filmą, kuriame pagrindinius vaidmenis atliko Holivudo žvaigždės Richard’as Burton’as ir Ava Gardner. Filmas tapo sensacija, o pjesę imta statyti visame pasaulyje.
„Iguanos naktis“pasakoja apie buvusio kunigo, dabar turizmo kompanijos ekskursijų vadovo Šenono pastangas išsivaduoti iš vienatvės ir nusivylimo. Į Meksikos džiunglėse esantį viešbutį „Kosta Verde“, kuriame šeimininkauja aistringa, kandi moteris, prieš kelis mėnesius našle tapusi misis Meksina Folk, Šenonas atvyksta su būriu religingų moteriškių, vadovaujamų kietakaktės mokytojos Džudit Felous. Šiame keistokame, aptriušusiame viešbutyje Šenonas susipažįsta su keliaujančia tapytoja Hana Dželks, kuri jau daugelį metų klajoja po įvairius kraštus su savo 97-mečiu seneliu Nono („pačiu seniausiu poetu pasaulyje“).
Pjesės autorius atskleidžia audringas emocines ir seksualines jėgas, kurios valdo žmonių santykius, ir priešpastato jas giliai asmeniškiems žmogaus dvasios poreikiams. Šenono trokšta Maksina, jį vilioja nimfetė Šarlota, jis blaškosi tarp geismo ir kaltės, tarp kilnių polėkių ir visiško nusivylimo. Negana to, jį įkvepia, bet atstumia skaistuolė Hana, jam nuolat priekaištauja ir grasina Džudit Felous – nepadeda nei alkoholis, nei bėgimas nuo tikrovės, atrodo, jis priėjo liepto galą.
Dramos kulminacija – herojaus dialogas su Hana, kuris vyksta jos seneliui poetui Nonui rašant paskutinę poemą. Žmogaus jausmus, jo vidinio pasaulio grožį T. Viljamsas pjesėje iškelia kaip kontrastą brutaliai tikrovei. Šenonui tenka grumtis su tamsiausiais savo demonais už siekį sulaukti atleidimo ir išganymo. Tačiau tai ne jo vieno išgalėms – prireikia daugelio jį supančių žmonių palaikymo, kurie tarsi savaime ateina jam į pagalbą, veikiausiai tuo pačiu apgindami ir savo dvasią.
„Iguanos nakties“ simbolika siejama su meksikiečių papročiu visą naktį laikyti pagautą iguaną ir po tam tikro ritualo iškilmingai suvalgyti. Pjesėje Šenonas išlaisvina viešbučio tarnų sumedžiotą iguaną, simbolizuojančią ir jo paties nenusisekusį gyvenimą. Tačiau tik spektaklyje paaiškės, ar pavyks Šenonui pasiekti vidinę laisvę ir nepriklausomybę.
Premjera – 2011 m. gruodžio 3, 4 d.
Spektaklio trukmė – 3 val. 15 min.

Mokymai apie koučingą
2017-11-02 18:00 - 20:00 (Europe/Moscow) | Šiaurės Lietuvos kolegija
Labas, aš – koučingas! Susipažinkime 🙂
Pažintinis seminaras apie koučingą su Živile Nagliūte.
Koučingas – puikus asmenybės tobulėjimo įrankis. Jei Tu mėgsti iššūkius ir nuolat ieškai būdų savo asmenybės augimui, kviečiame į šį pažintinį seminarą.
Seminaro metu sužinosite, kas yra ir kas nėra koučingas.
Kur koučingas taikomas ir kodėl jis toks populiarus?
Kodėl motyvaciniai seminarai bei knygos neduoda rezultatų?
Taip pat panagrinėsime vyraujančius mitus apie koučingą.
Na ir, žinoma, praktinės užduoties metu susipažinsite su koučingu artimiau 🙂
Seminarą ves sertifikuota koučingo specialistė Živilė Nagliutė. Živilės specializacija – karjeros koučingas.
Susitarti dėl asmeninės koučingo sesijos Šiauliuose galite jos Facebook paskyroje: https://www.facebook.com/KoucingoSpecialisteZivile/.
MOKYMAI NEMOKAMI.
REGISTRACIJA BŪTINA, VIETŲ SKAIČIUS RIBOTAS!
REGISTRACIJA: https://docs.google.com/forms/d/e/1FAIpQLSfygVIwTHGu4jefOHBh8iLRkuuJYFj_UES81r2n5IsOwoQVgw/viewform?c=0&w=1

Romas Dambrauskas ir grupė - visai Lietuvai
2017-11-04 17:00 (Europe/Moscow) | Koncertų salė „Saulė”
„Šiame koncerte atliksime 2017 metų rudens programą. Kasmet stengiamės atnaujinti repertuarą ketvirtadaliu, įtraukiame arba naujas, arba visiškai pamirštas dainas. Atvirai kalbant, mums jau stipriai nusibodo tokios dainos kaip „Vėjas“, „Rudeninis paukštis“. Betgi negaliu, sąžinė neleidžia išmesti jų iš programos. Grosime jas tol, kol po šitų dainų nebebus aplodismentų“, – juokiasi Romas.
Populiarus dainininkas iš patirties žino: atlikėjams vis norisi naujesnes dainas į programą įtraukti, nes patiems malonu groti šviežią kūrybą, tačiau žiūrovas nori gerai pažįstamų kūrinių, kuriuos gali dainuoti kartu.
„Todėl mes pirmoje programos dalyje atliksime šiek tiek naujų dainų, o antroje dalyje skambės tai, ką galime traukti visi kartu, kas yra žinoma ir aišku, – žadėjo R. Dambrauskas. – Mūsų koncertai įprastai yra sėdimi, tačiau pabaigoje žmonės ima šokti, linksminasi chebra, o man visada malonu, kai per mano dainas šokama.“
R. Dambrauskas svarsto, kad jo muzikos klausytojas – mąstantis, girdintis, į tekstą įsiklausantis žmogus. „Pastebiu, kad koncertuose publika labai seka tekstą ir atidžiai galvoja, kas tuo pasakyta. Aš ir pats, rašydamas dainą, visada stipriai kankinuosi, ilgą laiką šlifuoju, nes gerą tekstą parašyti išties sunku. Nenoriu, kad žodžiai būtų banalūs, lėkšti ir labai paprasti. Norisi dainų tekstais kažką pasakyti. Tokia ir mūsų publika: nori ir melodingos dainos, ir gero teksto. Eidami į mūsų koncertus žmonės negalvoja, kad tai bus diskotekinė muzikėlė, tokia paprastutė. Jie žino, kad gaus daug daugiau. Be to, man visuomet labai svarbu, kad garsas būtų geras. O šįkart jis toks ir bus. Todėl laukia labai gražus koncertas“, – sako legendinis R. Dambrauskas, savo kūrybiniame bagaže turintis daugiau nei 20 albumų, kurie formavo Lietuvos estradą.
Artistas gali didžiuotis daugiau nei 100 hitų, tokių kaip „Angelas“, „Princesė“, „Myliu“, „Mergaitė“, „Lietus Lietuvoj“, „Ar tu galėtum“, „Rudeninis paukštis“ ir galybe kitų.

COLOURS OF BUBBLES koncertas
2017-11-05 18:00 (Europe/Moscow) | Koncertų salė „Saulė”
Viena geriausių Lietuvos roko grupių „Colours of Bubbles“ šį rudenį vienija jėgas su Šv. Kristoforo kameriniu orkestru ir lapkričio 5 dieną, koncertų salėje „Saulė”, Šiauliuose pristatys bendrą projektą „Untold Story“.

„Untold Story“ – dar nepapasakota muzikinė „Colours of Bubbles“ istorija, kurioje susijungs kartais griausmingos, o kartais jautriai skambančios grupės gitaros, modernus rokas ir didingas kamerinio orkestro skambesys. Tik šio projekto metu grupės dainos suskambės naujai ir su visa savo turima jėga.

„Atlikti savo kūrinius kartu su orkestru – sena mūsų svajonė. Kurdami savo naujausią albumą „She is the Darkness“ naudojome daug orkestrinių elementų, siekėm išgauti tą didingą, kinematografinį skambesį. Dabar, Šv. Kristoforo kamerinio orkestro dėka, visa tai suskambės taip, kaip turi ir kaip dar niekada nėra skambėję“, – teigia „Colours of Bubbles nariai.

APIE „COLOURS OF BUBBLES”
Kilę iš Šiaulių, miesto, dažnai vadinamo lietuviškuoju Mančesteriu, geriausia roko grupe Lietuvoje pripažinti „Colours of Bubbles” savo klausytojams dovanoja modernių indie roko garsų sintezę.

Savo diskografijoje grupė turi du pilnus albumus – „Inspired by a True Story“ (2014) ir „She Is the Darkness“ (2016) – ir yra sugrojusi daugiau nei 200 koncertų įvairiuose Europos kampeliuose, pasirodė pagrindiniuose Europos roko ir indie muzikos festivaliuose, o 2017-ųjų pavasarį sugrojo vieną masiškiausių koncertų savo karjeroje Vilniaus „Siemens“ arenoje, kurio klausėsi per 2000 žiūrovų.

APIE ŠV. KRISTOFORO KAMERINĮ ORKESTRĄ
Vilniaus miesto savivaldybės Šv. Kristoforo kamerinis orkestras – kolektyvas, garsėjantis universalumu, profesionalumu, menine vaizduote.

Iš kitų Lietuvos kolektyvų Šv. Kristoforo kamerinis orkestras išsiskiria ypatingu stilistiniu universalumu. Pelnęs „barokinio orkestro“ bei retų partitūrų gaivintojo reputaciją, orkestras, anot muzikologų, yra „puiki bazė visiems lietuvių kompozitorių sumanymams“. Šiandien jo repertuare – daugiau kaip trisdešimties Lietuvos autorių opusai: nuo senosios muzikos iki Lietuvos muzikos akademijos studentų darbų.

Nuo pat pirmųjų orkestro gyvavimo dienų ypač intensyviai dirbantis Šv. Kristoforo kamerinis orkestras yra pelnęs pripažinimą Lietuvoje ir užsienyje, taip pat nuolat bendradarbiauja su žinomais Lietuvos ir užsienio kolektyvais bei solistais ir jau lapkričio 5 dieną Šiaulių koncertų salėje „Saulė” pristatys naujausią savo projektą, kartu su jaunosios kartos roko atstovais Lietuvoje – „Colours of Bubbles“.

Susitikimas su režisiere Inesa Kurklietyte
2017-11-10 16:00 (Europe/Moscow) | Šiaulių valstybinė kolegija
Lapkričio 10 dieną 16 valandą Šiaulių valstybinėje kolegijoje lietuvių kino režisierė Inesa Kurklietytė skaitys paskaitą apie filmų prodiusavimą ir kino vadybą. Tai palyginti nauja specialybė, siūloma Lietuvos muzikos ir teatro akademijoje, tačiau tiek merginos, tiek vaikinai drąsiai renkasi šią studijų programą, net ir žinodami, kad visas filmo kūrimo procesas, įskaitant ir finansinės paramos paiešką, priklausys tik nuo jų pačių.
Dėstydama meno vadybos teoriją ir praktiką, režisierė remiasi asmeniniu pavyzdžiu. Ji pati yra sukūrusi daugiau nei 10 dokumentinių ir vaidybinių filmų, pelniusių tarptautinį pripažinimą. Žinomiausi iš jų – „Varnų ežeras“, „Lengvas raganavimas“, „Gegučių vaikai“. I. Kurklietytės filmai pasakoja apie jautrią herojų kasdienybę – skaudžią motinystės temą, pasirinkimo laisvę, žmogaus akistatą su laikmečiu. Žiūrovus užburia kontrastingai komponuojami vaizdai, begalinis nuoširdumas ir tai, kad nėra moralizavimo, kategoriško savų tiesų įrodinėjimo. Režisierės filmai priverčia išeiti iš komforto zonos, šokiruoja ir kartu teikia didžiulį estetinį pasigėrėjimą. Vienas iš labiausiai žiūrovus nustebinusių filmų ir tarsi pakvietusių į draudžiamą zoną – „Lengvas raganavimas“. Tai pasakojimas apie gimdymus namuose.
Tiek dokumentiniai, tiek meniniai filmai yra paveikiausia priemonė, žadinanti visuomenės sąmoningumą, užburianti savo betarpiškumu ir išgyvenamu realybės jausmu. Kino paveikumas ir galutinio rezultato efektyvumas priklauso ne tik nuo biudžeto, režisieriaus talento, bet ir gebėjimo „užsukti“ ir teisingai valdyti procesą.
Kino režisierė ir pedagogė Inesa Kurklietytė gimė Šiauliuose. Lietuvos valstybinės konservatorijos Klaipėdos Menų fakultete bei Lietuvos muzikos ir teatro akademijoje studijavo teatro ir kino režisūrą, studijavo Paryžiaus aukštojoje Audiovizualinės režisūros mokykloje, vėliau ir Paryžiaus Aukštojoje kino mokykloje FEMIS.
Šiuo metu Inesa Kurklietytė dėsto Lietuvos muzikos ir teatro akademijoje, bei Kazimiero Simanavičiaus universitete, vadovauja Audiovizualinių menų industrijos inkubatoriui.
Organizatorius: Šiaulių kino meno klubas

Koncertas "Duo Barocco: Sugrįžimas į Arkadiją"
2017-11-10 18:00 (Europe/Moscow) | „Polifonijos” salė
Sugrįžimas į Arkadiją: pastoralinės scenos Claudio Monteverdi
muzikoje ir italų tapyboje.
Graikų mitologijoje Arkadija buvo minima kaip vieta, kurioje gyveno miškų dievas Panas su savo nimfomis ir kitomis draugiškomis
gamtos dvasiomis. Ilgainiui Arkadija tapo poetine sąvoka, išreiškiančia idilišką tyros gamtos viziją, harmoningą, civilizacijos nesugadintą pastoralinį pasaulį, kuriame gyvena nekalti piemenėliai ir gamtos dievybės – tai prarastas rojus, į kurį trokštame sugrįžti.
Arkadijos idėja ir pastoralinės temos itin būdingos vėlyvojo renesanso ir ansktyvojo baroko poezijai bei muzikai. Jos itin spalvingai išsiskleidžia Claudio Monteverdi muzikos kūriniuose, kuriuose personažų išgyvenimai perteikiami per tiesioginį sąlytį su gamta, nuo sudėtingos polifonijos dažnai sugrįžtant prie trejinio metro, šokio ritmo, išreiškiančio liaudiškąjį pradą, tyrą, nesugadintą jausmą.
„Duo Barocco“ programoje Monteverdi arijas ir duetus lydi pasakojimai apie Arkadijos idėjos įtaką renesanso ir baroko menams ir vaizdo projekcijos su pastoralinėmis scenomis Italijos tapyboje.
Atlikėjų sudėtis:
Duo Barocco dainininkės – Renata Dubinskaitė ir Saulė Šerytė.
Akompanimentas klavesinu.
Programa:
Claudio Monteverdi:
In questo prato adorno;
Con que soavità;
Io son pur vezzosetta pastorella;
Si dolce e’l tormento;
Ohime, ch’io cado ohime;
O, come sei gentile, caro augellino;
Lasciate mi morire;
Oblivion soave;
Non e di gentil core;
Pur ti miro;
Quel sguardo sdegnosetto;
Lamento della ninfa;
Zefiro torna.

Spektaklis vaikams "SAUSIO ŽIBUOKLĖS"
2017-11-12 12:00 (Europe/Helsinki)
Režisierė – Nijolė Mirončikaitė
Dailininkė – Romualda Jakubauskienė
Kompozitorius – Paulius Jasiūnas
VAIDINA:
Karalaitė – Danguolė Petraitytė
Pamotė – Nomeda Bėčiūtė, Vilija Paleckaitė
Dukra – Inga Norkutė
Podukra – Jūratė Budriūnaitė, Justina Žiogaitė
Kancleris – Romanas Dudnikas
Profesorius – Juozas Bindokas
Rūmų damos – Irena Liutikaitė, Nomeda Bėčiūtė, Vilija Paleckaitė
Sausis – Aurimas Žvinys
Balandis – Dalius Jančiauskas
Sodininkė – Nijolė Mirončikaitė

Kaprizinga karalaitė įsako, kad jai Naujųjų metų išvakarėse į rūmus atneštų pintinėlę žibučių – kas tą padarys, gaus tiek aukso, kiek tilps į pintinėlę žibutėms. Pamotė ir jos dukra, išgirdusios karalaitės įsakymą, užsimano tapti turtuolėmis. Jos išsirenka pačią didžiausią pintinėlę, kad ten tilptų kuo daugiau aukso, tačiau nežino, kur ir kaip rasti žibučių, nes dabar žiema, lauke siaučia smarki pūga.

Ir sugalvoja jos žiaurią klastą – ieškoti žibučių išvaro pamotės podukrą, paliepdamos jai be gėlių namo negrįžti… Įvyksta neįtikėtinas dalykas – podukra sugrįžta gyva ir linksma su pilna pintinėle žydinčių žibučių… Pamotė su dukra atima iš jos gėles ir nuneša jas karalaitei, tikėdamos gauti daug aukso… Tačiau jų apgavystė ir melas greitai išaiškėja, gerajai podukrai į pagalbą ateina broliai mėnesiai – sausis ir balandis… viskas baigiasi laimingai, o klastuolės pamotė ir jos dukra pasižada daugiau nesielgti taip nesąžiningai ir žiauriai.
Spektaklio trukmė – 1 val. 15 min.

Susitikimas su animacinio kino režisieriumi Valentu Aškiniu
2017-11-13 14:00 (Europe/Moscow)
Susitikimas lapkričio 13 d. 14 val. Šiaulių profesinio rengimo centro Prekybos ir verslo skyriuje (Vytauto g. 267, Šiauliai)
Valentas Aškinis – animatorius, režisierius, prodiuseris, vienas žinomiausių animacijos žanro propaguotojų Lietuvoje. V. Aškinio kaip kino mėgėjo „karjera“ prasidėjusi gimtajame mieste, Šiauliuose dar 1976 aisiais, o po kelerių metų – dirbant Respublikinėje jaunųjų technikų stotyje animatorių būrelio vadovu. Dabar Valentas Aškinis – vienas aktyviausių animacijos žanro propaguotojų Lietuvoje. Nuo – tarptautinio animacinių filmų festivalio „Tindirindis“ įkūrėjas, generalinis šio festivalio direktorius. Dėsto animacijos meną Vilniaus Statybos ir dizaino kolegijoje. Valentą Aškinį puikiai prisimena Lietuvos televizijos vaikų programos „Labanakt vaikučiai“ gerbėjai. Jo sukurta užsklanda „Dėdė miegas“ kviesdavo žiūrėti laidą, o vėliau migti visos Lietuvos vaikus. Valento Aškinio režisuotas ir animuotas filmas, apie 10 metų su tarptautine kūrybine komanda kurtas „Aukso žirgas“, buvo nominuotas „Sidabrinei gervei“ ir varžėsi 2014 m. geriausių Metų kino filmo kategorijoje.
Valentas dar būdamas moksleivis Šiauliuose kūrė filmus Šiaulių vaikų klubo „Vostok“ kino studijoje „Sakalas“. Buvusi vaikų klubo „Kibirkštis“ organizatorė Genutė Čeilutkienė prisimena entuziastingų mokinių trijulę, įkūrusią kino būrelį, kai jokios animacinių filmų kūrimo metodikos nė nebuvo. Atėję prašė popieriaus, dažų, projektorių, kameros. Ir viską kūrė patys, ir idėjų buvo šimtai. Taip standartiniame namo rūsyje gimė nuosavas kino teatriukas, kur sukdavosi ir tarybinių laikų animaciniai filmukai („Na palauk“), ir pirmieji debiutiniai siužetai, sukurti netoli Bubių, indėniškos dvasios persmelkti. Dalyvavimas Šiaulių zonos mėgėjų festivalyje su „Taikos pypke“ buvo pirmas bandymas pristatyti savo debiutinį vaidybinį filmą. Ir nors baigtos studijos Vilniuje prognozavo tik inžinieriaus projektuotojo kelią, Valentas Aškinis pasuko į animaciją. 1984 m. dirbo dailininku animatoriumi Užsakytinių filmų studijoje, vėliau šios studijos režisieriumi ir dailininku animatoriumi. Kaip dailininkas animatorius dirbo Lietuvos kino studijos filmuose. 1991 m. kartu su operatoriumi, animacinių filmų kūrėju Antanu Abromaičiu įsteigė animacinių filmų studiją „Vilanima“.
Jums knieti sužinoti, kiek pastangų, talento ir pinigų kainuoja animaciniai filmai, kokį animacijos pasaulį sukuria praeities ir ateities technologijos? Klauskite Valento Aškinio. Garsusis animatorius turės progą aplankyti gimtuosius Šiaulius. Susitinkame jau lapkričio 13-ąją, 14 val. Šiaulių Profesinio rengimo centre, Prekybos ir verslo skyriuje. Paskaitos tema : „Animacija – tarp meno ir technologijos“

Legendinė roko opera "Jūratė ir Kastytis"
2017-11-15 18:00 (Europe/Helsinki) | Koncertų salė „Saulė”
Legendinė roko opera „Jūratė ir Kastytis“ lapkritį vėl džiugins savo gerbėjus. Puikių dainininkų, aktorių ir šokėjų trupė moderniai pasakojanti garsiausią Lietuvos pajūrio legendą šiemet aplankys gerbėjus Panevėžyje, Šiauliuose, Klaipėdoje, Vilniuje, Kaune, Mažeikiuose ir Marijampolėje. Kompozitoriaus Roko Radzevičiaus prieš penkiolika metų sukurta roko opera „Jūratė ir Kastytis“ įtaigiai pratęsia visiems mums gerai žinomą istoriją. Perkūnui sudaužius Jūratės rūmus nauja legenda prasideda…

Jūratę vaidinanti Aistė Smilgevičiūtė prisipažino, kad šis vaidmuo ir pats kūrinys jai – labai artimi ir brangūs. Juk prieš penkiolika metų, tada dar būsimojo jos vyro, Roko Radzevičiaus meilė jai ir tapo šio kūrinio pamatu. „Jūratė tada buvo labai įsimylėjusi, tokia pat liko iki šių dienų“, – sako ji.

Kastyčio vaidmenį sukūręs Vaidas Baumila neslepia – sudainuoti šioje roko operoje buvo sena jo svajonė. Garsusis „Meilės duetas“, jo nuomone, vienas gražiausių Lietuvos muzikos scenos kūrinių

Evelina Sašenko roko operoje įtaigiai sukūrė dramatišką dievų keršto bijančios Kastyčio motinos vaidmenį. Iki tol žinoma kaip puiki, įtaigaus balso savininkė, dainininkė roko operoje atskleidė ir savo nuostabų aktorinį talentą.

Scenos vilkai Vladas Kovaliovas (Perkūnas) ir Povilas Meškėla (Neptūnas) įspūdingai atlieka kovos scenos arijas. Dviejų ypač galingų balsų duetas skamba taip įtaigiai, kad klausytojų kūnais bėgioja šiurpuliukai.

Itin svarbi spektaklio dalis – Gyčio Ivanausko šokėjų trupė. Šokėjams tenka nelengva užduotis, persikūnyti į daugybę personažų: nuo įniršusių Perkūno šunų iki švelnių Neptūno undinių.

„Jūratė ir Kastytis“ visada buvo tautiniais ir etniniais motyvais persmelktas kūrinys. Marijaus Jacovskio sukurta roko operos scenografija – pilna pagonybės stabų, pajūrio žvejų buities motyvų. Ir, žinoma, jam reikia dėkoti už nuostabiai grakštų burlaivį, kuris netikėtai virsta inkaru. Etniniai motyvai tapo įkvėpimu ir drabužių dizainerei Liukai Songailaitei.

Spektaklio režisierius Kostas Smoriginas tvirtina, kad specialiai stengėsi suteikti kūriniui kuo daugiau etninio kolorito. Jo sumanymas: ir vienas iš naujų roko operoje skambančių kūrinių – „Stintapūkis“, archainė kuršių krašto daina skirta stintoms į tinklus vilioti.

K. Smorigino roko operoje kuriamas personažas Kopų senis – išminčius ir kerėtojas, bičių valdovas. Jo avilys – šiaudinis, lašo formos, toks, kokį naudodavo Mažosios Lietuvos gyventojai.

Roko operos kompozitorius Rokas Radzevičius ir libreto autorius Rimvydas Stankevičius savo prieš penkiolika metų parašytą kūrinį papildė naujomis arijomis. Spektaklį vainikuoja ir įspūdinga patriotinė finalinė daina.

Valstybinio choro "Polifonija" koncertas
2017-11-15 18:00 (Europe/Moscow)
Lapkričio 15 d. 18 val. Šiaulių Šv. Ignaco Lojolos bažnyčioje gieda valstybinis choras „Polifonija”.
18 val. – choras gieda mišiose.
Po mišių – koncertas.
Dirigentas – Tomas Ambrozaitis.
Įėjimas laisvas

Grupės ČILINAM humoristini šou „Linksmybių mugė“
2017-11-17 18:00 (Europe/Moscow) | Koncertų salė „Saulė”
lgais šaltais vakarais, kai pabosta pilka kasdienybė, kiekvienam ne pro šalį būtų pakeisti aplinką ir iš širdies pasilinksminti. Trys Lietuvoje gerai žinomi žmonės,Teatro ir Televizijos žvaigždės Ramūnas Rudokas, Marius Jampolskis ir populiarusis muzikos kūrėjas ir atlikėjas STANO, sukūrė naują humoristinį muzikinį šou „Linksmybių mugė”. Tai dainų ir juoko iki ašarų „fiesta”, kurioje apjungti gražiausi lietuviški kūriniai ir aukšto lygio šmaikščios im-provizacijos bei efektingos parodijos, kur atlikėjai pasirodys netikėtuose amplua. Neįprastą reginį scenoje lydės nepaprastai gera nuotaika, nes atlikėjai taip „užveda“ publiką, kad žiūro-vai negali ramiai išsėdėti savo vietose ir kartu su atlikėjais šėlsta pasirodymo metu. Tikimės, kad šis renginys paliks gražius prisiminimus apie nuostabiai praleistą laiką kartu.

Gerą nuotaiką Jums garantuojame!

Latvijos Nepriklausomybės dienai paminėti skirti renginiai
2017-11-17 18:00 (Europe/Moscow) | „Laiptų galerija”
Jau 5-ąjį kartą „Laiptų galerija“ organizuoja Latvijos Nepriklausomybės dienai paminėti skirtus renginius. Šiemet Latvijai švenčiant 99-ąsias Nepriklausomybės metines, pagerbiant kaimyninės Baltijos šalies kultūros tradicijas Nepriklausomybės dienos išvakarėse – lapkričio 17 d., 18 val. „Laiptų galerijoje“ pristatoma paroda „Šiuolaikinė latvių akvarelė“.
Parodos autoriai – devyni žymiausi šiuolaikinės latvių akvarelės dailininkai, nuolatiniai Lietuvoje rengiamos tarptautinės akvarelės bienalės „Baltijos tiltai“ dalyviai. Andris Biezbārdis, Dainis Gudovskis, Irīda Lazdiņa,Irēna Lūse,Anita Meldere, Baiba Priedīte, Inese Siliņa, Jānis Spalviņš ir Ieva Spalviņa. Parodos kuratorius – Latvijos dailės akademijos profesorius Dainis Gudovskis. Parodos partneris – Latvijos akvarelistų asociacija.
Ekspozicija „Šiuolaikinė latvių akvarelė“ pristato visus siekius, ieškojimus, kurie tik reiškėsi per akvarelės vystymosi istoriją. Maždaug dviejų dešimtmečių akvarelininkų kūriniai ne tik reprezentuoja šiuolaikinės Latvijos akvarelės tendencijas, bet ir atskleidžia jos vystymosi raidą: nuo siužetinės iki abstrakčios, nuo lyrinės – iki ekspresyvios.
„Laiptų galerijoje“ vyksiančio renginio svečius sveikins svingo karalienėmis vadinamas vokalinis merginų trio „The Ditties“(Vilnius), folkloro grupė „Salduvė“ (Šiauliai).
Parodos kuratorius prof. D.Gudovskis patikino, kad Latvijos akvarelistų asociacijos kvietimu parodos atidaryme dalyvaus Latvijos Respublikos ambasadorius Lietuvoje Einaras Semanis su žmona.

Knygų mugė
2017-11-18 10:00 - 20:00 (Europe/Moscow) | P. Višinskio viešoji biblioteka
Lapkričio 18 d., šeštadienį, nuo 10 iki 20 val. Šiaulių apskrities Povilo Višinskio viešoji biblioteka (Aušros al. 62) vėl kviečia miesto gyventojus ir svečius į Šiaulių knygų mugę. Šiais metais Knygų mugė dar gausesnė leidinių, renginių ir… kupina muzikos. Knygų naujienas pristatys 25 šalies ir miesto leidyklos bei 7 autoriai. Dalyviams pasiūlysime turiningą kultūrinę ir edukacinę programą, parengtą kartu su partneriais – kultūros ir švietimo įstaigomis, Šiaulių „Aušros“ muziejumi. Staigmena dalyviams – žinomų muzikantų ir kolektyvų pasirodymas knygų mugėje.
Renginio atidarymas vyks 11 val. Dalyvaus Šiaulių knygų mugės globėjas, miesto meras Artūras Visockas, LR Seimo narys, bibliotekos globėjas dr. Stasys Tumėnas, bibliotekos direktorius profesorius Bronius Maskuliūnas. Gros Šiaulių pučiamųjų orkestras (vadovas ir dirigentas Sigitas Vaičiulionis).
Šios mugės ypatingi svečiai – teatro ir kino aktorius Regimantas Adomaitis, fotografijų ir knygų apie Lietuvos gamtą autorius Marius Čepulis, muzikinio projekto „Tele-bim-bam“ vadovė, vaikų dainų kompozitorė ir knygų autorė Neringa Čereškevičienė, grupės BIX siela ir lyderis Saulius Urbonavičius-Samas.
Vyks jaunųjų menininkų forumas, naujausių bibliotekos leidinių sutiktuvės, dviejų konkursų nugalėtojų apdovanojimai, skanių knygų degustacija, meno parodos atidarymas, Lietuvos kino studijos vaidybinių filmų ir bibliotekos sukurto dokumentinio filmo peržiūra, įvairios edukacinės veiklos jaunimui.

PROGRAMA
Leidyklos
Algarvė, Algimantas, Andrena, Charibdė, Didakta, Eglės leidykla, Gelmės, Homo liber, Kalendorius, Kauko laiptai, Lieparas, Litera, Lucilijus, Lututė, Mijalba, Mokslo ir enciklopedijų leidybos centras, Muzikija, Muzikinė partija, Nieko rimto, Raidynėlis, Spaustuvė „Titnagas“, Šiaulių „Aušros“ muziejus, Šiaulių valstybinė kolegija, Terra Publica, Tobulėjimo projektai, Žara.
Lietuvos istorijos ir etnografijos leidinių knygynas.
Autoriai
Sandra Bernotaitė, Monika Domeikienė, Stasys Dragūnas, Vita Morkūnienė, Elena Rančienė, Vytautas Šalavėjus, Dainius Šukys.

11.00 val.
II a. fojė
Šiaulių knygų mugės ATIDARYMAS

Dalyvauja Šiaulių miesto meras Artūras Visockas, LR Seimo narys, bibliotekos globėjas dr. Stasys Tumėnas,
bibliotekos direktorius prof. dr. Bronius Maskuliūnas.
Šiaulių pučiamųjų orkestras, meno vadovas ir dirigentas Sigitas Vaičiulionis

KULTŪRINIAI RENGINIAI

11.30
Mažoji salė, II a.
Gražiausios knygos konkurso apdovanojimai

12.00
Konferencijų salė, II a.
Susitikimas su gamtos fotografu, ornitologu, tinklaraštininku Mariumi Čepuliu ir jo fotografijų albumo „Metai: gamtos fotografo dienoraštis“ pristatymas

12.30
Didžioji skaitykla, III a.
Fotografijų parodos „Bradūno žemė“ atidarymas. Dalyvauja LR Seimo narys dr. Stasys Tumėnas, jo padėjėjas dr. Nerijus Brazauskas

13.00
Meno ir muzikos skyrius, III a.
Skanių knygų degustacija. Pristato skonio studija „2 meniu“

13.00
Abonementas,
II a.
Kamilos Golod knygos „Drąsa būti savimi“ pristatymas. Dalyvauja knygos autorė. Renginį pristato leidykla „Didakta“

13.00
Mažoji salė, II a.
Knygos „Gerardas Bagdonavičius ir Šiaulių krašto knygos ženklai“ ir dokumentinio filmo „Menininką Gerardą Bagdonavičių prisimenant“ sutiktuvės. Renginį veda grafikė Lolita Putramentienė-Braza

13.30
Konferencijų salė, II a.
Susitikimas su muzikinio projekto „Tele-bim-bam“ vadove, vaikų dainų kompozitore, atlikėja ir knygų autore Neringa Čereškevičiene. Renginį veda Urtė Vaserienė ir Agnė Pranckutė

13.30
Kino salė, II a.
Lietuvos kino studijos vaidybinio filmo „Jausmai“ (1968 m., rež. A. Dausa, A. Grikevičius) peržiūra. Filmą pristato Šiaulių kino meno klubo vadovas Viktoras Gundajevas

14.00
Didžioji skaitykla, III a.
„V. D. Brennerio plakečių, medalių ir monetų parodos katalogo iš Nacionalinio M. K. Čiurlionio dailės muziejaus rinkinio“ sutiktuvės. Leidėja Šiaulių apskrities Povilo Višinskio viešoji biblioteka. Dalyvauja sudarytojas Jonas Nekrašius. Renginį veda Roma Baristaitė

14.00
Abonementas,
II a.
Sandros Bernotaitės knygos „Laisvojo rašymo elementai“ pristatymas. Dalyvauja knygos autorė

15.00
Konferencijų salė, II a.
Susitikimas su aktoriumi, Lietuvos nacionalinės kultūros ir meno premijos laureatu Regimantu Adomaičiu ir knygos „Smėlio pilys: Regimantas Adomaitis“ pristatymas. Renginį veda knygos autorė, menotyrininkė dr. Daiva Šabasevičienė

15.00
Mažoji salė, II a.
Jaunųjų menininkų forumas. Dalyvauja Kristina Tamulevičiūtė, Tomas Taškauskas, Augustas Sireikis. Renginį moderuoja doc. dr. Dalia Jakaitė

17.00
Konferencijų salė, II a.
Legendinei grupei BIX – 30. Susitikimas su muzikantu, dainų autoriumi, grupės BIX nariu Sauliumi Urbonavičiumi-Samu

17.00
Kino salė, II a.
Lietuvos kino studijos vaidybinio filmo „Sadūto tūto“ (1974 m., režisierius A. Grikevičius) peržiūra. Filmą pristato Šiaulių kino meno klubo vadovas Viktoras Gundajevas

19.00
Mažoji salė, II a.
Perkusininko Gintauto Gascevičiaus performansas „FonoGrafijos“

EDUKACINIAI RENGINIAI

11.30–12.30
Vaikų literatūros skyrius, I a.
Vaikai, kurkime pasakas! „Lietuvos vaikų pasakos“ 10-osios knygos pristatymas. Renginį pristato leidykla „Kalendorius“

11.00–17.00
Vaikų literatūros skyrius, I a.
Literatūrinė viktorina
Kūrybinės dirbtuvės „Pasidaryk kaukę pats – tapk superherojumi“

12.30–15.00
Jaunimo erdvė,
II a.
Ebru – tapyba ant vandens. Pristato VšĮ „Meda project“

12.30–15.00
Jaunimo erdvė,
II a.
Knygų skirtukų gamyba 3D pieštuku. Pristato Šiaulių valstybinė kolegija

11.00–14.00
III a. fojė
II a. fojė
Pristato Šiaulių „Aušros“ muziejus:
Dvaro istorijos, dvaro mada ir gyvensena,
Archeologiniai papuošalai, archeologinis kostiumas ir virvučių vijimas akmenukais

14.00–18.00
Meno ir muzikos skyrius, III a.
Fotografų Algirdo ir Birutės Musneckių kūrybinė edukacija „Kaip gimsta vaizdas“

PARODOS

Parodų galerija, III a.
Sauliaus Urbonavičiaus-Samo tapybos darbų paroda „Laikas atskleisti savo tikrąjį veidą“

Parodų galerija, II a.
VšĮ Marinistikos centro dokumentų paroda „Vikingų kelias“

Meno ir muzikos skyrius, III a.
Birutės Musneckienės fotografijų paroda „Vyrai…“

Didžioji skaitykla, III a.
Fotografijų paroda „Bradūno žemė“

Abonementas,
II a.
Gražiausios knygos konkurso knygų paroda

Dalyvauja Šiaulių moksleivių namų vaikų ir jaunimo teatro studijos „Kompanija šauni“ (vadovai Dalia ir Virginijus Dargiai) mimai.
Pavargote nuo šurmulio? Užsukite į Muzikos erdvę Meno ir muzikos skyriuje pasiklausyti muzikos, susipažinti su vinilinių plokštelių kolekcija, pagroti pianinu, pabendrauti.

Monospektaklis „Laimės ašara išdaigins rožę“
2017-11-18 17:00 (Europe/Moscow) | Chaimo Frenkelio viloje
2017 m. lapkričio 18 d. 17 val. Chaimo Frenkelio viloje vyks pirmasis renginių ciklo „Menai ir dvarai“
renginys – popietė su aktore Olita Dautartaite. Monospektaklis „Laimės ašara išdaigins rožę“, skirtas
poetams Jonui Strielkūnui ir Bernardui Brazdžioniui atminti. Bilieto kaina – 7 Eur. Abonementas – 14
Eur. Bilietus galima įsigyti muziejaus kasoje arba www.bilietupasaulis.lt

Spektaklis "DUONKEPIO ŽMONA"
2017-11-19 18:00 (Europe/Helsinki) | Šiaulių kultūros centras
Marselis Panjolis
Dviejų dalių romantinė istorija
Režisierius – Arvydas Lebeliūnas
Dailininkas – Sergejus Bocullo
Kompozitorius – Jonas Sakalauskas
Iš prancūzų kalbos vertė Inga Zelenekaitė-Litvinavičienė
VAIDINA:
Duonkepys – Sigitas Jakubauskas
Duonkepio žmona – Monika Šaltytė
Mokytojas – Aidas Matutis
Antonenas – Rolandas Dovydaitis
Finė – Eglė Stanišauskaitė
Papė – Juozas Bindokas
Piemuo – Anicetas Gendvilas
Kazimiras – Saulius Eduardas Pauliukonis
Markizas – Juozas Žibūda
Klebonas – Aurimas Žvinys
Majfė – Aurimas Pintulis
Barnabė – Romanas Dudnikas
Dvasia – Mindaugas Jurevičius
Selestė – Lina Bocytė
Mjetė – Danguolė Petraitytė
Anželė – Nomeda Bėčiūtė
„Duonkepio žmona“ – žinomiausias prancūzų rašytojo, dramaturgo ir filmų kūrėjo Marselio Panjolio (Marcel Pagnol) kūrinys. 1938 m. pasirodžiusi drama netrukus buvo adaptuota kino ekranui ir jos autoriui pelnė ne vieną garbingą kino kritikos apdovanojimą. „Duonkepio žmona“ yra parašyta pagal prancūzų autoriaus Žano Gioto (Jean Giotto) apysaką, tačiau Marselis Panjolis savaip interpretavo duonkepio ir jo žmonos taurios meilės istoriją.
Nedidelio kaimelio ramybę sudrumsčia netikėtas įvykis – iš miestelio duonkepio namų su jaunu piemeniu pabėga gražuolė žmona. Nusiminęs duonkepis pasineria į melancholiją ir nustoja kepti miestelio žmonėms duoną. Kurį laiką negavę kasdieninės duonos, kaimo žmonės nusprendžia žūtbūt duonkepiui grąžinti jo žmoną. Tai gražus ir kiek romantiškas pasakojimas apie atlaidumą ir meilę, stipresnę už pyktį ir nusivylimo kerštą.
Premjera – 2013 m. rugsėjo mėn. 22 d.
Spektaklio trukmė – 3 val.

Žilvinas Žvagulis – Žemaitiška enciklopedija
2017-11-23 18:00 (Europe/Moscow) | Koncertų salė „Saulė”
Neabejotinai vienas ryškiausių vakarų Lietuvos atstovų – Žilvinas Žvagulis – su trenksmu ir gyvo garso programa „Žemaitiška enciklopedija“ ruošiasi koncertiniam turui per Lietuvą.
Aplankydamas daugiau nei 20 miestų, žemaitiškos enciklopedijos guru sieks ne tik atkskleisti žemaičių kalbos grožį, bet ir išlaisvinti kiekvieno klausytojo viduje slypinčią žemaičiams būdingą energiją! Žilvinas Žvagulis – vienintelis Lietuvos pop scenos atlikėjas, išdrįsęs žengti į sceną ir atlikti kūrinius žemaičių kalba. Tačiau daugelis nė nenutuokia, kad žemaitiškos programos atsiradimui pradžią davė dar 1984 metai, kada viename festivalyje atlikėjas sudainavo jau hitu tapusį kūrinį „Žemaitiškas pavasaris (Vo pasakyk, a to atesi?)“. Nuo tada Ž. Žvagulis suprato, jog žemaitiškos dainos ir po to gimusi žemaitiška programa turi nepaprastai didelį žavesį ir skambesį.
Koncertinio turo metu dainininkas kartu su gyvo garso grupe prisimins didžiulį žemaitiškų kūrinių lobyną, kurtą nuo 9-ojo dešimtmečio iki pat šių dienų.
„2019 metais bus minimi žemaičių metai, todėl duoklę jiems atiduosiu jau šių metų rudenį… Bet dar labiau noriu supažindinti su žemaitiška enciklopedija ir tuos, kuriems ši kalba yra gal šiek tiek svetima. Neabejoju, kad dzūkai ar suvalkiečiai noriai įsitrauks į šitą muzikinę mokyklą“, – šypsodamasis sako atlikėjas.
Kartu su Žilvinu Žvaguliu scenoje pasirodys ir gyvo garso grupė:
Matas Ričkus – gitara
Kęstutis Radavičius – bosinė gitara
Evaldas Sidaras – mušamieji
Darius Kaškelis – klavišiniai
Su didžiulia energija, Lauksime Jūsų!

Andriaus Kaniavos autorinių dainų vakaras
2017-11-23 18:00 (Europe/Moscow) | Chaimo Frenkelio viloje
2017 m. lapkričio 23 d. 18 val. Chaimo Frenkelio viloje vyks Andriaus Kaniavos autorinių dainų vakaras
„Akustinė kelionė po Lietuvą“. Bileto kaina – 8; 10 Eur. Bilietus galima įsigyti muziejaus kasoje arba
www.tiketa.lt

Susitikimas su Jurgos Ivanauskaitės premijos laureate, "Šiaurės Atėnų" redaktore
2017-11-23 18:00 (Europe/Moscow) | „Laiptų galerija”
Lapkričio 23 d. (ketvirtadienį) 18 val. „Laiptų galerijoje“ vakaras-susitikimas su rašytoja Giedre Kazlauskaite ir jos knygos „Singerstraum“ pristatymas. Dalyvauja rašytoja G. Kazlauskaitė ir Valstybinio Šiaulių dramos teatro aktorė Monika Šaltytė.
GIEDRĖ KAZLAUSKAITĖ – poetė, kritikė, eseistė, kultūros leidinio „Šiaurės Atėnų“ redaktorė.

G.Kazlauskaitė pelniusi Jurgos Ivanauskaitės premiją. Komisija įvertino „maištingą, atvirą ir intelektualią kūrybą, nepriklausomą kūrybinę laikyseną“. A.A.Jonynas, įteikdamas premiją, sakė, kad šiemet sprendimas kaip niekad dera prie J.Ivanauskaitės. „Nepriklausoma kūrybinė laikysena, drąsa“, – taip apie G.Kazlauskaitės kūrybą sakė A.A.Jonynas.
„ Man svarbu, kad galėtume gyventi oriai, neprašinėdami katučių ar pritarimo savo gyvenimo būdui. Steigti laisvės vertes savo gyvenimu, knygomis ir viešomis pozicijomis.“
„ Laisvė glūdi žmonių sąmonėje, ir net vieša simbolika nėra įgali jos sunaikinti; tuo įsitikinau neseniai lankydamasi Baltarusijoje. Laisvė nėra duotybė, tai kasdienis darbas, nuolatinė pastanga, minties ir žodžio judesys; taip pat, žinoma, ir kūryba, knygos, menas, kultūra. Visa kita yra paviršiai. Žmogaus teisės, kurios rūpėjo J. Ivanauskaitei, vis dar sistemingai paminamos, už jas reikia kovoti, užuot gąsdinusis karu. Išeiti į nesaugias zonas, prarasti tam tikras saugumo garantijas, rizikuoti pačia savimi. Nepasakyčiau, kad tai labai man būdinga, tačiau priimu šią premiją kaip iššūkį.“
A p d o v a n o j i m a i :
2009 m. Jaunojo jotvingio premija už eilėraščių rinkinį „Heterų dainos“.
2014 m. knyga „Meninos“ nominuota Metų poezijos knygos rinkimuose, įtraukta į kūrybiškiausių metų knygų dvyliktuką.
2015 m. Jurgos Ivanauskaitės premija už eilėraščių rinkinį „Meninos“.
2016 m. knyga „Singerstraum“ nominuota Metų knygos rinkimuose poezijos kategorijoje.
2016 m. Panevėžio miesto savivaldybės Mero premija „už tai, kad šiandieninei lietuvių literatūrai eilėraščių knyga „Singerstraum‟ parodė tikros išpažintinės poezijos ir tikros išpažintinės poetės galią‟.
2017 m. Lietuvos rašytojų sąjungos premija už eilėraščių rinkinį „Singerstraum‟.
Giedrė Kazlauskaitė 2004 m. baigė lietuvių filologijos bakalauro, 2007 m. – lietuvių literatūros magistro studijas Vilniaus universitete. Buvo lietuvių literatūros ir tautosakos instituto doktorantė, Šiuolaikinės literatūros skyriuje rengė disertaciją „Patirties pavidalai Vinco Mykolaičio-Putino autobiografiniuose tekstuose ir kūryboje“ (studijos nutrauktos). Dirbo knygyne, bendradarbiavo išnykusiuose žurnaluose jaunimui „Lux“, „Bitutė“, internetiniame dienraštyje „Bernardinai.lt“, „Verslo žiniose“, LRT, katalikų radijuje „Mažoji studija“. Nemažai kritikos straipsnių ir esė publikuota kultūrinėje spaudoje, poezijos publikuota almanachuose, rinkiniuose. Nuo 2010 m. –
S u d a r ė :
Poezijos pavasaris 2016: almanachas (kartu su G. Lataku, N. Cibulsku, V. Stankumi). ‒ Vilnius: Lietuvos rašytojų sąjungos fondas, 2016.
P u b l i k a c i j o s a l m a n a c h u o s e u ž s i e n i o k a l b o m i s :
Six young Lithuanian poets/ selected and translated by Kerry Shawn Keys. – Vilnius: Vaga, 2002.
Up and coming young Lithuanian writers/ selected by Agnė Jurčiukonytė. – Vilnius: Books from Lithuania, 2006.
Under the Nothern Sky 2008: almanac of the European Literary Days in Šiauliai / edited by Marcus Roduner. – Šiauliai: Saulės delta, 2008.
Poetinis Druskininkų ruduo 2011. Druskininkai Poetic Fall 2011 / Selected by Marius Burokas. Translated by Ada Valaitis. – Vilnius: Vaga, 2011.
Coeurs ébouillantés, dix-sept poétes lituaniennes contemoraines. Nuplikytom širdim, septyniolika šiuolaikinių lietuvių poečių / Traductrices: Diana Sakalauskaitė et Nicole Barriére. – Paris: L‘Harmattan, 2012.
How the Earth Carries Us. New Lithuanian Poets/ Selected and translated by Rimas Užgiris, Marius Burokas and others. – Vilnius: Lithuanian Culture Institute, 2015.
P u b l i k a c i j o s l i t e r a t ū r i n i u o s e ž u r n a l u o s e u ž s i e n i o k a l b o m i s :
Vilnius: literaturnaja panorama Litvy. – 2009, vesna / leto, Nr. 177 (perevod Georgija Efremova).
Arterie 16: kwartalnik artystyczno-literacki. – 2013, Nr. 2 (przełożyli Vytautas Dekšnys, Roman Honet, Zuzanna Mrozikowa).
Washington Square. – 2014, winter / spring (translated by Ada Valaitis).

Laimos Kreivytės paskaita ŽODIS IR KŪNAS ŠIUOLAIKINIAME MENE
2017-11-24 17:00 (Europe/Moscow) | Šiaulių dailės galerija
Lapkričio 24 d., penktadienį, 17 val. maloniai kviečiame į parodų kuratorės, poetės, meno kritikės, Vilniaus dailės akademijos menų doktorantės Laimos Kreivytės viešą paskaitą ŽODIS IR KŪNAS ŠIUOLAIKINIAME MOTERŲ MENE.
Žodis ir kūnas – kertinės Vakarų civilizacijos sąvokos, kas kartą permąstomos iš naujo. Krikščioniškoji tradicija prasideda nuo žodžio tapimo kūnu. O ar įmanomas atvirkščias procesas? Ne žodžio įkūnijimas, o kūno kalbos artikuliacija? Kaip raštas, gramatika ir kalbos dėsniai transformuojami šiuolaikinių menininkių kūryboje? Atsakymų šiuos klausimus ieškosime analizuodami parodą „M / A G / M A. Kūnas ir žodžiai Italijos ir Lietuvos moterų mene nuo 1965 metų iki šių dienų“.
Įėjimas nemokamas, galime parengti pažymėjimus.
Projektą remia Lietuvos respublikos kultūros ministerija, Lietuvos kultūros taryba ir Šiaulių miesto savivaldybė.

Dokumentinių filmų peržiūra „Dokumentikos namai“
2017-11-24 17:00 (Europe/Moscow) | P. Višinskio viešoji biblioteka
Lapkričio 24 dieną 17 valandą Šiaulių apskrities P.Višinskio viešojoje bibliotekoje kino mėgėjų laukia išskirtinių dokumentinių filmų peržiūra. Kino studija iš Vilniaus „Dokumentikos namai“ pristatys dešimt trumpų dokumentinių filmų apie nestandartinius žmones.
Keturi autoriai – D. Liekis, M.Valentinas, G. Kozakaitė ir šiemet prisijungusi I. Kuraitytė – komanda, siekianti įgyvendinti misiją šviesti ir liberalizuoti visuomenę. Jų filmų objektai – išskirtiniai žmonės, keistuoliai, dažniausiai atsiduriantys visuomenės užribyje arba nelabai patogaus dėmesio centre. Paprastai keistuoliai, pasirinkti kaip filmų herojai, garantuoja sėkmę, režisieriui tereikia pridėti šiek tiek savo, dažniausiai ironiško, požiūrio. Tačiau šio, M. Valentino teigimu, nelabai švaraus žaidimo jis su kolegomis nemėgsta: filmų herojai pateikiami su meile, patraukliai, vengiama bet kokios kritikos ar išankstinės žiūrovų nuomonės formavimo.
Kuriant filmą maksimaliai išnaudojamos galimybės atskleisti veikėją, režisierius tarsi vengia savo kaip protingesniojo ir viršesniojo pozicijos. Žiūrovas ima simpatizuoti protingų akių benamiui, nori kovoti už translyčių žmonių teises kartu su jais, žavisi buvusiais neformalais, pajunta bendrumo jausmą net su lietuvių nuolat išjuokiama žydų tauta. Kūrėjų komandai puikiai pavyksta pasiekti deklaruojamus tikslus – atkreipti dėmesį į žmogaus teisių, prigimtinių laisvių skurdo ir geopolitines temas ir keisti nusistovėjusias neigiamas visuomenės nuostatas.
„Dokumentikos namai“, savo veiklą pradėję 2015 metais, jau spėjo išgarsėti filmais apie gyvūnų globą, translyčius asmenis, filmų ciklais „Irgi Ikona“, „Žydo Vlogas“ ir kt. Lietuvos LGBT filmų festivalyje „Kreivės“ sėkmingai pristaytas režisierės Gintarės Kozakaitės darbas „Tai tik kūnas, o čia aš“ translytiškumo tema.
Susitikimo Šiauliuose metu žiūrovai turės galimybę ne tik pamatyti geriausius filmus, bet ir pabendrauti su kūrėjų komanda.

Šiaulių kino meno klubo informacija.

Koncertas „Indijos klasika: muzika, šokis ir meditacija“
2017-11-25 14:00 (Europe/Moscow) | Šiaulių kamerinė salė „Polifonija“
Koncertas „Indijos klasika: muzika, šokis ir meditacija“ lapkričio 25 d. (šeštadienį), 14 val., Šiaulių kamerinėje salėje „Polifonija“, Aušros al. 15.
Sakoma, jog muzika yra universali pasaulio kalba, nes net ir nesuprasdami dainų žodžių galime jausti emocijas ir patirti būsenas.
Klasikinė Indijos muzika – pati seniausia gyva muzika, skambanti Žemėje. Tekstai, kuriuos girdime, parašyti sanskrito arba tamilų kalbomis. Sanskrito kalba – daugybės kalbų ištakos, o tamilų kalba yra iki šiol išlikusi ir viename Indijos regione naudojama seniausia gyva šnekamoji kalba Žemėje.
Indų klasikinė muzika – ragos. Tai labai sudėtingo ritmo ir melodijos muzika, kuri gali būti atliekama vos 5 minutes arba 2 valandas. Priklauso tik nuo nuotaikos ir įkvėpimo. Meistras, atliekantis šiuos muzikinius kūrinius, pats nusprendžia, kokio ilgumo ir sudėtingumo ragą atliks. Dažniausiai tai priklauso nuo to, kaip klauso auditorija.
Koncerto metu Lietuvoje svečiuosis garsus klasikinės indų muzikos vokalistas, kompozitorius ir mokytojas Pt. B. Subramanian. Jo prosenelis buvo išskirtinis Pietų Indijos karaliaus – Radžos – smuikininkas. Visa šeima išsaugojo muzikines tradicijas iki šių dienų, ir mes galime mėgautis tikru, autentišku menu, kuris tiesiogiai veikia mūsų vidų. Maestro mokėsi nuo mažų dienų ir yra vienintelis mokinys vieno žymiausių Indijos muzikantų. Pt. B. Subramanian yra koncertavęs visame pasaulyje: Kinijoje, JAV, Rusijoje, Irane, Kazachstane, Sibire, Singapūre, Kanadoje, Švedijoje, Ispanijoje, Vokietijoje ir kitur. Jis nuolat keliauja, moko muzikantus, rengia koncertus.
Taip pat koncerte klasikinį indų šokį Kuchipudi atliks viešnia iš Rusijos – Vera Krishnaraj – šio klasikinio indų šokio atlikėja, mokytoja ir choreografė. Pradėjusi šokti tautinius šokius nuo penkerių metų, būdama šešiolikos ji susipažino su Sahadža jogos meditacijos metodu ir pradėjo intensyviai domėtis indų kultūra. Kadangi lig tol visą savo gyvenimą šoko, Kuchipudi simbolika ir aukšto meistriškumo reikalaujanti technika be galo sužavėjo Verą. Dėl sėkmingai susiklosčiusių aplinkybių ir neblėstančio ryžto ji mokėsi šio šokio iš garbingų Indijos Kuchipudi meistrų. Sulaukusi aukštų įvertinimų baigė Kuchipudi meno akademiją. Šiuo metu ji turi savo šokio kolektyvą ir moko Kuchipudi šokio Indijos ambasados kultūros centre, Rusijoje.
Abu atlikėjus sieja beribis atsidavimas muzikai ir Sahadža jogos meditacijos metodas. Sahadža jogos meditacijos mokytoja Šri Matadži Nirmala Devi organizuodavo pasaulinius seminarus, kurių metu daugiausiai laiko Sahadža jogai tiesiog klausydavosi klasikinės indiškos muzikos. Tęsdami šią tradiciją atlikėjai kviečia visus patirti ramybę ir net atsikratyti nereikalingos vidinės įtampos ar baimių.
Atėjusieji taip pat galės išvysti ypatingą Vera Krishnaraj gebėjimą šokyje savo siela ir kūnu susilieti su muzikos garsais. Kuchipudi šokis – nepaprastas: jis kupinas dvasingumo ir beribio džiaugsmo, kuris atveria ir žiūrovų širdis.

Koncertas nemokamas.
